इस गल्ला गी होए दे मते दिन नेईं हे होए इक दिन चाचू होर तरकालें नेई हत्थ नरगोला पगड़िऐ बाहर निकले। गर्मी दी ब्हार ही। उन्दे घरै दे सामनै बड्डा नेया चकान हा। चकाना बिच हा पराना बड़े दा झौंगरा रुक्ख। लोक तरकालें खाई-पीऐ चकाना च आई बौन्दे ते इद्दरा उद्दरा दिया गल्लां शुरू होई पौंदियां। देबू, शंकरु, मंगतू ते ओर ग्रां दे बड्डे 2 पैंच बी उत्थें रोज आई बौन्दे हे। ते कदें 2 कन्नें औंगली देइऐ लम्मियें भाखें आले गीतें दी मौज बनी जन्दी। रोज गै इस किट्ठा च चाचू होर बी आई रलदे। अज्ज पिरी चाचू होर उत्थें जाई पुज्जे। ते देबू कुडेयार अपने पुत्तरा गी, जेह्का दस्सें बरें पैरन्त शैहरा दा ग्रां आया हा, आखन लगा "बच्चू इऐ न ओ चाचू ओर जिन्दी गल्ल में अग्गें बी तेरे ने कीती ही। इन्दे नेया भागवान ते सुखी सारे ग्रां च दुआ कु’न ऐ। नुआं नेईआं आई दियां न जे अक्खीं पाईयां नेईं दिखदियां। पुत्तर नेह् आज्ञाकार न, जे कदें सामने मूंह् नेईं खोलदे। "किस्मतै दे गल्ल ऐ न भाई, नेईं तां अज्जै कल्लै दिएं नूऐं ते पुत्तरें दा कोई के आखै"-पन्त होरें गलाया।